Tisztelt Szerkesztő Úr!
 
A nemrég Liszói Gyuricza József név alatt közölt haiku-ciklussal az ottani szerzői álnév olvashatósága túltelítődött.
Kérem, szíveskedjen legérettebb haikuimat és tankáimat Kanizsai Ede álnéven közzétenni. 
E név alatt még küldenék kb. u. ennyit. Ezek lennének e műfajban a főműveim.
 
Tisztelettel és köszönettel:
Vargovics József  

KANIZSAI EDE
A PILLANAT TÜKRE I.-II.-III.
(374 haiku és tanka)

I.

1
(EGY homo sap. töp-reng)

Két bohóc vagyoK:
állát támasztva töpreng
Chaplin-oldalam
s nyelvét korunkra tövig
kiölti Einstein-felem
2
Benső Bírómnak
hazudtam: kórral büntet –
fölrettent a kín
3
aki olyan bent
mint a látszata kívül:
mért irigyelnéd?
4
égbolt-ívben két
„KOSZorús” mered fölém –
bámuLOM őket –
azOK észre sem VESZnek –
hull hull a babérlevél
5
babérKOSZorú
díszíti SÍRját – „én” a
temető ÁRka
mellett nyúlok el – itt nincs
kéjutazás már…
6
(ROMANTIKA – HELYETT)

minden körvonal késéles: sebezni kezd a megunt világ
7
új zenét hoztál: koponyám zeng-zúg mell döng erek feszülnek
8
hajszálgyökerek gyötrődve gyönyörködnek a vágy porában
9
illathír-tavasz gyümölcsbe zárt viharnyár s vad őszi szél vagy
10
(A LÉT TÁNCA)

egy időtlen tánc forgat (porszemet): járom - s hipp-hopp eltűnök
11
láthatatlanok sodra lendít s valakit táncba ragadok
12
vén keringőre forog föld s lét: um-tatt-ta um-tatt-ta: untat!
13
sírni nem tudok örülni késő: táncban vásson el jó s rossz
14
(VÁLTOZIK A TÁNC)

csillagzenét csak GÉP írhat – a végső tánc fényévritmusú!
15
ősidő pördül velem s szökken az űrbe rakétaívben!...
16
(A TÁNCOK TÁNCA)

ért a szív: táncol - a tévelygő elme csak bámul s követi
17
(TÁNC-TOBZÓDÁS)

ez már teljesség: önmagát jutalmazza minden mozdulat
18
szív és ér dobol: a saját zenéjére döng s pörög a tánc
19
tánc táncol engem s csak álmodom hogy kedvem vagy dühöm lendít
20
józanságtengely – körötte pörög kábán minden MÁMOROM
22
táncomban táncba szédül 10 000 év a JELKÉPEK körül
23
a forgatagban emberörvény és külön-keringő pörget
24
csillagos táncteremben csókoktól-pörgő erő s tánctól-négylábú lettem
25
mit bánom én hol s melyik kor pora kábít: fantomom is lejt
26
földhözragadtan vagyok „elrugaszkodott”: lebegő göröngy
27
zihálok talpam csattog - túltáncolok az egyetlen léten
28
én választottam - igen: ez nagybetűs TÁNC s nem csak „ígéret”
29
világot önmagamat s derűt-borút megvetve táncolok ki a táncból…
*
30
(H A I K U K  –  M Á S K É P P)
(Basho békája ugrik)

ELKÉSETT IMA

Stop Ősunalom! -
A Semmi semmizzen csak:
szenvedNE a lét.
31
(A NAGY HAIKU BÉKÁJA)

A Semmi partján
semmizett a vágy. Tavat
gondolt ki – s ugrott...
32
(A POETIKA NYELVÉN
UGYANARRÓL)

Öt mora béka.
Hét mora ugrás. - S máris
„lében” a lényeg .
33
(NIHILISTA HANGULAT)

Tó? – Véres mocsár!
Minden élőt fölfaltuk. -
Emberhang brekeg...
34
(PESSZIMISTA MORGÁS)

Kínos békasors.
A part gyötört. - Most szennyvíz
s az undor dögleszt!
35
(U. EZ NEMZETI VONATKOZÁSBAN)

A magyar béka
ezerszáz éve fullad. -
Rossz vízbe ugrott!
36
(FÖLDRÉSZÜNK TRAGIKOMÉDIÁJA)

Európa unt
bort-sört. - De pfuj: JU-ESZ-Á
kólába toccsant
*
37
szerénység ront meg: féktelenség a rend ha megnyugvást érlel!
38
embert szeret a gyűlölet: egy kis torzban NAGYOBB LÉNYT keres…
39
(V É G S Ő  I M A)

HIÁNYZOL: tehát nem vagy - s én elfordulok sötétségedtől
40
HIÁNYZOL: tehát VAGY - sűrű sötétséged fénnyé változott
41
ki-nem hunyó TŰZ: fáztam hogy rád találjak – s izzok hogy fázzak…
42
(A  N A G Y  C I R K U S Z R Ó L)

INVOKÁCIÓ A BOHÓCHOZ

homlokom mögött
csattogjon trampli lábtyűd -
ess hasra s hullass
festett könnyet - a rosszon
röhögni csak te tanítsz
43
(VILÁGUNK)

a lét manézsa csillagfénykupolás – de port nyel a porond
44
(ÖNTERÁPIA)

bohóc és néző bent van: gyógyító tréfán röhög a vesém
45
(MODERN „VÉGÍTÉLET”)

a technokraták cirkusza ég s dől – együtt sül néző s bohóc
46
(ÖNLELEPLEZÉS)

a szokás vihog valamin – egész lényem könny fojtogatja
47
(BOHÓC-SZABADSÁG)

a lét bohóca bolonddá tesz: röhögve ess túl magadon
48
mókuskerékben kérdés kérdéssel vitáz – nincs jobb „felelet”?!
49
hajnali kávé riasztja fel az öngúnyt – új nem kívánt nap…
50
megvetem magam: boldoggá nem válhatok - s fáj az ISTEN-ŰR!
51
(N Y A V A L Y G Á S – O K
H E L Y E T T)

ŐSZ

fussatok – pergő lombon csak én „merengjek” avarba tűnve
52
(EGZISZTENCIA-LISTA)

tudod: SEMMI sincs - semmibe tűnő bámul képi semmiket
53
emberi dolog: kérdezz – világnyi zaj csend hit s kétség felel
54
átlátszó Semmi foncsora a Mindenség: szorongás tükre
55
félhomályt: még! még! - lélegzem csak – szunnyadok a nem-tudásban
56
POR és SÁR fölfalt éneket-körmenetet: nem hisz semmiben...
57
(NYÁR-FIZIKA)

nyugtalan tópart atomtáncán szép lányok örömfelhői!
58
(AZONOSULÁS)

bokorként csupán zörögnöm kell – s hallgatom benső madaram
59
(PAPÍRSÁRKÁNY filozófia)

ki formált s miért? – mindegy: ha jó szél támad: éltet a röptöm
60
(APOKALIPSZIS)

iszonyból mézet köpülhetünk: köszönet pár ezer évnek
61
(LIBIDO)

átkos purparlé! – hiába hagytam ott Őt: folyton bennem ég
62
szép vadságától a tükrök összetörtek – szavak szerteszét
63
küzdök ellene: lázadó részemmé lesz s feldúlja elmém
64
fülem Mozartra tapasztom: ne haljam a kakofóniám
65
tehetek bármit: minden kövével űz s vonz a „hozzá” s „tőle el”…
66
(HÁROM ha-IQ A VILÁGVÉGRE)

az istenűrben
drámai hologramok
67
süllyed a hajó:
mindegy hogy sírsz vagy röhögsz
68
juhé! rágyújtunk
egy puskaporos hordón!...
69
(Ö S S Z E G Z É S E K)

már csak két-séggel találkozunk hegycsúcson s atomhéj alatt
70
nyelvbarlang mordul: „embergyűlölet véd meg az őrülettől”
71
mizantrópia még sosem volt ennyire maszkos szeretet!
72
elteltünk s éhes maradt bennünk a MAGYAR – (isten)szomjas a HÍVŐ
73
(EPÉS HAIKUK)

ma józan vagyok s mit hallok!: csak ÉRDEK csahol SZOKÁS nyavalyog
74
(AZ ÉLŐ ÖRDÖG)

üzletben-bankban kifoszt: gazdag - s röhög az atombunkerből
75
(LEBEGŐK)

feneketlen ŰR – mi nem zuhanunk bele: már súlyunk sincsen
76
(ABSZURD)

mozgó szemétdomb: minden rám tapadt amit megérintettem
77
(ÖNELIDEGENEDÉS)

csalás: öncsalás – akarnak: követem – s csak láz a lázadás
78
maszk az öngúny is egy kényszerálarc ellen - pszicho-dráma nyög
79
(A szÉN PANASZA)

mélység hevében sem váltunk gyémántröggé: égetnivalók!
80
(TÉL)

egy kutya űzi árnyékát a hóban és belehempereg
81
két hóba tört gally között varjú lépked: csak téltől-télig ér
82
(Ó–  ÉS  ÚJKOR)
ARkhimédész lel egy pontot: s kifordítja amit nem lehet
83
KANT ködbe markol: s mit gyúr össze? – nehézkes bolygógalacsint
84
(ANTI-HERAKLEITOSZI KOR)

fürödhetünk már elfolyt vízben is: körré kényszerült a part
85
(ZÖLD ABSZURD)

föld s víz tiszta: eltűnt
az EXTRAPROFIT – játszhat
kint-bent a Nagy Kör: 
Einstein kovács lesz
Bohr bort árul (stb.) - A FÖLD él 
s nem a TORZ-TUDÁS…
86
POLITIKAI SZUMÓ)

köz-és elismert
csomófrizurássá nőtt:
bárkit kiszorít
a küzdőkörből – hírtől
hájas és győzni tudó

87
(KOZMOSZ)

van cél? vezérel? - vagy a véletlen teremt s rombol szét mindent?
88
van „ördög”!: packáz iktat pecsétet üt a gyötrelmeinkre
89
tévelygéseket átkoz zöld zúgással az egyenes allé
90
túl sok színtéren szöktem a szerep elől: álarcok szidnak
91
egy „mutáns” vagyok?: kiválasztott a kényszer – „önmagam” helyett?
92
(ZÖLD BEISMERÉS)

a táj hív? – nem!: csak vásári zaj s pártricsaj kerget a fák közt
93
szorongást űzök: fogam közt vers – telihold kel: IDŐKAPÚ…
94
(AZ ALFÖLDRŐL – NEM AVATAGON)

aszálylázas a mérgezett róna – most hal meg Petőfi…
95
kerestél helyet ahová visszavágyhatsz te „földönfutó”?!
96
(EGY CSÓRÓ HIÚSÁGA)

hajműtét? – drága!: megfakult parókámat ifjabbá festem
97
(EGY FÉRJ MOROG)

álmomban nejem megcsalt s elszökött - jó hogy tíz éve halott!...
98
(MACSÓ)

„korunk kín-sötét – meztelen testek fényét kattintgatom rá”
99
(EGY SZERELEM TELÉBEN)

még párát lehel a várás – az ablak már lemondott Rólad
100
jégbe karcolja neved a vágy kényszere – fázik a körmöm 
101
őzlépted gyengéd nyomát a hóban latyak nyelte el… végleg
102
arcot cseréltél: te vagy az MÁSBAN - de mért fagyaszt a melled?!...
103
(POLITIKUSOK)

a kormány leplét letépték s győztek: leplet öltenek s lopnak
104
(MAI „PETŐFI”)

szabadság rabja szerelem szerelmese s szavak szátyára
105
(„VADÁSZ”)

(régen)

űzéstől fáradt:
dühében fehér hajat
gondolt a lányra

(ma)

pár szóval „megdumálja”
máris övé a friss hús
106
(RÉGI ÉS MAI TEMETŐ)

kevés sír volt még s beszélt a sírkő – urnák városa hallgat
107
benső rigófütty: az októberi csöndben önjutalmazás
108
annyi virág s nő hervadt el: illatozik por s metafora!
109
hol nem volt versek papírrepülője visz feldúlt múlt fölött
110
még motyog ifjú tigriskörmeimről vén körömreszelőm!
111
nem: mondja  az ész -
igen: dobog a talpam -
(falak röhögnek)
112
(GONGOLUNK AZ UTÓKORRA)

rozsdás váz közé friss jövőkockákat rak egy toronydaru
113
létsüketítőn kimerevített akkord a művi „öröm”
114
csalók s öncsalók a percek ajándékát „örökké” ölnék
115
(A TUDOMÁNY „FEJLŐDÉSÉRE”)

„örökké” él majd a gazdag? – csóró-düh csak irigység marad?!
116
ha már nincs jövő s gyötrelem a múlt: minden perc örök ízű!...
117
(SZERELEM – A KOZMOSZ NYELVÉN)

két csillagváros zúdul egybe: tűzzé lesz a jég és a por!...
118
sejtkatasztrófák: képzelt gonoszságért is nyavalya büntet
119
„bírám” az az Én ki az ál-egók között túlélést mímel?
120
eb-tekintetű tó - szelídséggel hat meg: sebemet nyalja
121
(MAI NYÁRSPOLGÁR)

maszkon át érez - egy bohóc különb nála: öngúny nélkül teng
122
(A „CSODÁKRÓL”)

ha nincsenek is: álmunkban ők mozgassák világgépünket!...
123
tájból vagy arcból „csodaként” csábítson még az „idegenség”
124
(EMLÉKEZÉS)

elszállt hangokra szorul gyötrelmem füle – s betölti a csönd
125
(„MŰÉLVEZET”)

ósdi műfajok fedőjét leemelem s lomhán tunkolok
126
(KEDVENC VERSFORMA)

17 szótag
a város a park s bolygónk
robbanó dühe
127
(EGY HEDONISTA ARANYKÖPÉSE)
 
hazám: Sör ország - főváros: Combköz – a nyelve: trágár-magyar
128
KORSZERŰTLEN SZAVAK

maradék fénycsepp
a belső sötétségben:
van még SZERETET
129
szeretetgyilkos
küzdés s közöny kulcsolta
imára kezem
130
segítségkérő
fohászom meghallgatta
egy rigós bokor
131
talpra álltam hogy
segítsek fölkelni még
pár elesettnek

132
VARIÁCIÓK AZ „EGY TENYÉR HA CSATTAN…” TÉMÁJÁRA

félénk rovarzaj:
egy tenyér összetévedt
saját magával

133
mikro-mennyrobaj:
összedördült magával
egy gőgös tenyér

134
bölcs tenyér össze-
csattan magával de már
csönd keletkezik…

*

II.

EGY HÁRSFÁRA

ó virágzó hárs!: nyárfaló torkom szikkad megakadsz benne
*
szoptató anya: rakétás égnél nagyobb – s lombod alá fér
3
(CIVILIZÁCIÓNKRA)

bárhonnan nézem: csupa hazugságból van összetákolva!
4
(A VERSRŐL)

Tündér Ilonám: rímes dal - hokkum csodál s (megint) kiröhög
5
rózsából líra: tűnt szerelmet sűrít a szó olajába
6
csúnyán tele van szellemi táblánk: már csak haiku fér rá!
7
a világ legszebb haikuival kukák telnek Kanizsán
8
(BÍZTATÁS)

légy „eredeti”: megcsodál pár barátod – lesz ki AGYON-csap!
9
(TAVASZ-ETŰDÖK)

márciust széppé pintyelnék egy szennybe fúlt fenyves pintyei
10
jókedv nádcsúcsán pirreg a tücsökmadár: habzik a tótánc
11
szerelmes tavasz: muzeális apáca MACSÓT álmodik!
12
(KERÉKPÁRVERSENY)

120 tüdővel zihál most ifjúkorom bringa-emléke
13
(ZÖLD HANG)

szelet szaggató szélmalom: hadonászok tisztább korszakért
14
(A BALTONHOZ)

Víz Bibliája: minden tó és tenger csak a függeléked
15
(KÖNYVTÁRBAN)

komputer „röpít”: egyikünk USA-ban „jár” - másik Holdra „lép”
16
(VILÁGBAJNOKSÁG – 2014)

száll foci-Földünk: a Kezdet hosszúpassza – csetez a Végzet
17
javul a foci: egyre több vér a füvön - már-már új krimi!
18
(KASTÉLYLÁTOGATÁS)

fenséges-barna a tölgyfaborításos termek zsongása
19
mindig elbűvölt a hiábavalóság szaga a múlton
20
(ISTEN)

Ő beszél folyton föld és kő szél s víz nyelvén:
szirmok szorongnak
21
(SZÜLŐFÖLDEM - LISZÓ)

gyönyörű tavad a feledés tükre – már kékjébe tűnnék
22
felhőkarcoló versem boldog: nézheti szép kis házaid
23
(ŐSEIM TEMETŐJE)

…beleszántanának még egymás sírjába is s csont csontot csépelne…
24
(NŐKRŐL)

tyű... édes hájtól szétfeszített térbe leng egy darázsderék!
25
porrá mált kézbe rózsát gondolnék - nem megy: könnyben úszik el…
26
(ETŰDÖK)

össze-szerettem az orkánt a nyárral: csontom is süvölt
27
gyümölcse mögül nem jövőbe: múltba néz egy vén almafa
28
elbűvölt egy csont: „sejtekből épült templom!” - kutyám szétrágta…
29
(Í-ROK-K!)

most ugor anya-
s türk apanyelv egybegyűl
sógorszavakkal -
soronként összemordul
hajba kap Kelet s Nyugat
30
(ÖNZÉS)

fagylaltot vettem
s árnyékba bújtam vele
hogy soká tartson
botrány rikoltott: nyaltam -
az öngúny arra repült...
31
(S-HOP(p)!)
 
nyugat limloma nyűgöz le: elpárolgott „Ázsia lelke”…
32
(ÍRÁS: PÓTCSELEKVÉS)

üresség fáj: ma hosszan időzök pár szó- s képvillanásnál
33
bárki szigete
s egyre többen lakják: a
„szeretet” itt is
csalás - de „átváltozás”
s „csoda” is csetlik-botlik…
34
(TV-MŰSOR)

„lelki készétel a nem-gondolkodóknak” – faLOM s émelygek...
35
(TÜNEMÉNYEK)

bent fény-árny tusák s kint kényszertörténések: remény közelít…
36
rég elszállt ami imához hasonlít: a szómadzag gyönge
37
mire értelmet kap cirkusz s tragédia: már se kép se hang…
38
(KOMOR HAIKUK)

a HALÁL tabu - kéjbe rokkansz - mit leltél?: csak port és hamut
39
falkákban terelt kiber-lény? - hát ne! inkább jó szénrög legyek…
40
(VÁLTOZATOK A REMÉNYRE)

tények elefántlábai széttapossák játékszínpadom
41
képtelen remény kerget - megrokkanva is fölfelé futok!
42
(EVOLÚCIÓ)

hüllő-evőgép: de jó volt ölni-falni sütkérezni csak!
43
szőrmók emlőssé váltam - hogy (gép)EMBERKÉNT elszálljak innen
44
mért végzetszagú őskortól űrkorszakig minden pillanat?!
45
tömegre majomszőr nő - a képzelt EMBER meztelen ikon
46
(MÁSODIK ANYANYELVÜNK)

kivágódik egy ajtón a trágár nyelven ordító HARAG
47
(TÁJKÉPVÁZLATOK)

a tó két csóró csónak között milliárd ezüstpénzt csillant
48
kárókatona - fekete szárnyöltéssel száll fel a múltból
49
csápok zörögnek: szarvasbogárhím-csata - tuskó is harctér!
50
ásóbékán por s avar – szeméből a LÉT szorongva néz ki
51
(Egy parkban)

Ikszi (XX) és Ypszi (XY) harmincnégy ezred grammból jövőt zihál most…
52
(EGY TÁRGYRA)

él a vén váltó: mindig LÉT felé küldte a vonatokat!
53
(NOKTÜRN – HELYETT)

kettőzve látok - tökrészeg boroskancsóm duplán kiröhög
54
(HASONLAT A NÉPRŐL)

kariatidák kínjától szilárd erkély - kártyázó urak...
55
(ELMÚLÁS)

a képek mögött láthatatlan lépés kong üres köveken…
56
(BUDDHA ÉS KRISZTUS)

pár fantom-fényfolt harcol a sötétséggel: csüggesztő esély!
57
(KÉTFÉLE NAPLÓ)

ma csak lemondást morogtam egy úton: tört bazalthang kint-bent
58
konok akarást csikorogtam: kőmagányom nyers gránitszöveg
59
(ŐSZI NYAVALYGÁS)

minden falevél Róla susogna - de itt csak avar zörög
60
tó - nyári kaland heve a húsban – hideg hullámok hűtnek
61
hegyi út visz most - „Felé”?!... – képek hálója köddé mosódik
62
„szerenád” tört ki? - gnú-bika ugróstánc volt strucckakas-valcer
63
közönyt kívánok: dühít hogy lemondásom cukrozza magát!
64
önzés sarát lerúgva léphetek csak többdimenzióst…
65
(FAGYOS DERŰ)

dermedt kocsikat
gúnyol s társává fogad
a szél (mint régen)
és újra együtt futok
régmúltam vad kedvével
66
csipkecsillagok
hatos szimmetriája:
hó hull - szennyvíz lesz –
szöveglatyakká málnak
kristállyá fagyott szavak
67
a didergésem
most tisztánlátást érlel -
jég- s szókristályok
gyilkosa minden léptem
egy nagy benső csönd felé
68
(ÖT HAIKU A HAIKURÓL)

17 szótag: kötéltánc lezuhanás s egyensúly között
69
kis tükörkozmosz: egy vízcsöppnyi versen az EGÉSZ villan át
70
nyüzsgő jelcsapat: fürge halacskák szűk szó-akváriumban
71
harag s kedv: vulkán hoz fel a mélyből nyelvi gyémántrögöket
72
erők harcában ölve teremtem magam: kozmoszt utánzok...
73
(DILEMMÁK)

ölelünk s ölünk - húsunk méregtől elménk önzéstől sorvad
74
az ősvilágnál jobbat robbant-sűrít egy új „teremtés”?!
75
hullaszagú lét: telomerek törnek – még „ásatag” vagyok
76
tudomány „fénye”
egyre kínzóbb a TITOK
árnyai nélkül -
de életláznak
szó csak a „hit vigasza”:
kozmosz is kevés!
77
(J. A.: „EHESS IHASS ÖLELHESS ALHASS!”?)

jól eszik s emészt - gond szeszbe drogba fullad - holtig irigylem
78
fal vedel ölel e bolygógyilkos korszak „derűszigetén”
79
eszik iszik és… - tesz-vesz de ébren alszik: hipnotizálták!
80
(ELLENTÉTEK)

világrengető röhejt szidva irigylek: álarcom is fáj
81
szorongás üveg-maszkját csak gyémánt derű éle hasítná
82
(ÍTÉLKEZÉS HELYETT)

kit nem öl állatfajok „istenhalála” ahhoz mi közöm?!
83
tigrisek frakkban… - csak jövőféltőknek van „emberi arca”
84
kis tavaszteret hasíts a világjégbe jégtörő szép szó!...
85
(SZÁMADÁS)

mit viszel tovább? – MINDEN LÉNYÉRT élsz most már? - magadért tengsz csak?
86
nyavalygás már a kéjvágy!: bolygónk szerelmét lihegd - vagy hallgass!
87
fehér köpenyben Frankenstein: létet-lelket boncolgat s kínoz
88
számítógépkor: virtualitás kint-bent - élőt utánzunk…
89
(VALLOMÁS A FÖLDANYÁHOZ)

vesztemig vallom: egyetlen szerelmem vagy – most mikor ölnek
90
a szem kiszikkadt - száraz szavak peregnek könnyek könnyeként...
91
(A SZÓSZOBRÁSZATRA)

nyelvből faragod: sebző szilánkot szór de vésed a REMÉNYT
92
lefaragnánk már teremtődő arcunkról a majomvigyort!
93
(AZ UTOLSÓ HÍVŐRE)

aránytalanság illuzionistája: megszeppent mágus
94
vakhit tűfokán félelemre felfűzött jövőt húzna át
95
(ÁLLAPOT-OK)

a vásáron vett boldogságrongyot szidom: didergek benne
96
egy „istensisak” alatt most mntha látnám ami nincs - DE VAN!
97
túl nagy büntetés bűntelenséget játszók fölényét nyögni!...
98
mi fájhatna most: egy cirmost simogatok s dorombol a Föld...
99
rossz percben mindegy: semmiben semmizel vagy száz évig sziszegsz
100
AKARAT zengő hídja kell ész s szív között - más zene zaj már!
101
(A LÉNYEK ÉS LÉNYEGÜK)

létezésükkel szólítják – AZ csöndjével válaszol nekik
102
megbocsátani mindent!: bűnösök porán szirmok nagy csöndje…
103
a leborulás lázadt föl: gépöklével az eget veri!
104
(ÖSSZEGZÉS HELYETT)

unva is meghat minden jelenség – fázom s holtig hevülök
105
(A DERŰ KÖRÜL)

„nem vagy annyira fontos hogy kétségbeess!” - szól (bent) Valaki
106
gondba kövülnék - önfeledt hahotákon gurul a város!
107
koszorúeret becéz álmaim nője - „másik”: szívgyilkos!
108
örömvágyó e katasztrófa-kozmosz: falj! vedelj! nevess!
109
kutyám kutyája lettem – megyünk – ma vígan vakkant a DÜH is…
110
(UTCAI JELENET – MÁS SZEMMEL)

egy lepkeszárny-ok vihart keltett: elragadón rúgnak és ütnek!
111
vad dühből robban csodálnivaló szóhegy a sík semmire
112
ellentétébe pörög minden – birkóznak önmagukkal is
113
képzelt kés villan - elgondolt sörösüveg roppant koponyát
114
rozsdás szódárdát cserélnek rakétára s mindketten égnek
115
ködszürke napot fényvihar örvényli át: bő energia…

*

III.

1
értelmes kozmosz sehol? - cél nélkül száll a véletlen világ?
2
erkölcs: porhintés? kifosztás leple? ravasz szellemi gázköd?
3
shoppingmennyország s médiapokol közt GÚNY szárnyán röpködök
4
tovább keresem haiku-harmatcseppben SEHOLSEM színét
5
a kvantuműrben keletkezve múlásként nyüzsög a „csoda”
6
szavak tömege robban elő s tűnik: így születve-halok
7
avult érzelmek dohát kavarnám össze rakétafüsttel!...
8
napkör holdfélkör rögtartó földvízszintes: csontok porában
9
régvolt szerelmek fáradt illatán szélként fúj át az ÖNGÚNY
10
ÚR s PAP érve volt:
korbács tömlöc máglyatűz
karóba húzás
kötél - a szelíd Krisztust
ma is ölik (de másképp)
11
minden kis lényre
vigyázz!: utcák s erdők közt
kocsink: időgép -
volán: óvoda – a fék
lét és nemlét pedálja
12
nyelv-hazám zsúfolt
térképét megtaláltam:
határa sehol -
múltat-jövőt ragozok
a VAKREMÉNY szavával
13
csak a gyerekkoromból
patakzó beszéd tükrén
ér össze táj és mennybolt:
rácsodálkozásom a
MEGÉRTÉSBEN ér haza
14
kozmikus bunkónk
a VÉLETLEN? – s mi törpén
lélekvesztetten
tűnő kielégülés
tüzében hamvadjunk el?
15
harcos őssé és űrutazóvá VERS TESZ: egy kiskocsmában
16
(AZ „ÁTLAGEMBERRŐL”)

bőre a határ -
pedáloz pénzért s rangért -
portestben tengne
örökké: „lélek? – ábránd!” -
közhelyet vedel s okád
17
még lóvá teszik s bár sorsa ellen horkan: tűri a zablát
18
„emberibb” volt (rég)? - ABSZURD lett! – így rohan el önmaga mellett
19
(EVOLÚCIÓ)

jég por s kő / bolygó / eszmélő állat - s most már Ő lennék „ki porba írt”…
20
(MAI SZENT FERENC)

atyánk a tűz Nap
költözött belénk: árad
a fájdító fény -
tán elég benne (majd) a
szörnyű állati ÖNZÉS
21
hol húzzak határt? honnan támadjam amit kívül rekesztek?
22
melyik párt győz? – vagy csak álarccsere körül csapnak hír-ricsajt?
23
a múlt roncsai közt rohan s botladozik ember és világ
24
a hazánk marakodó- és sebeket-nyaló hely: nem „balsors”: honfitárs tép!
25
moss ki egy várost - száradni a rakéták hátára akaszd
26
(HOMO OECONOMICUS HUNGARICUS)

hiper-hatékony: hasznot hajt minden perce – elébe ne állj!
27
bagatellizált katasztrófákon át is olé!: „haladunk”…
28
ki többet tanult s neve van az vezessen: FEJJEL A FALNAK…
29
(FILOZÓFIA HELYETT)

tagadás hangján mennyi istenszomj zihál s gyötri magát is!
30
minden paradox: hold kel s nagy csöndje épp a zajban hallható
31
(NAPLÓ)

mit ért a kávé?: kortalan fáradtságot süt belém a nap
32
nem hoztam szatyrot a rigófüttynek – elcseng tej s kenyér felett
33
pénztárcán dobol a szív nagy magyarok bent: pénzhazafiság!
34
ruganyos léptek: új cipőmben „szerelmi láz” röpít újra
35
a talp múltat a fej jövőt vallat: döng a fejfájós aszfalt!
36
feketerigó – füttye lassan betölt egy múltszakadékot
37
ó gyász vénasszony-hollói!… – a halál szép – rút a károgás
38
szavakból épült kilátók könyvek: múltba s jövőbe nézek
39
napkeltekor még fél város jókedve vitt! - vacog az alkony
40
a guzsalyukról lefutó történések szálait tépem
41
hányszor hűti még csillagos csönddé az est a kor ricsaját?!...
42
(VÁLTOZÓ SZOMSZÉDOK)

kocsmaszomszédként (sör-kábán) szidni kezdtem „múltat s jövendőt”
43
egy koporsóbolt mellett a bomba-nők is csontvázként lengtek
44
(ÖREGASSZONY)

a park padján ül: fénytánc s virágok csöndje árad belőle
45
(EGY BIGOTTRA)

ege beton: szó-rakétával lőheti hitetlenségem
46
(UTCA)

baleset (szörnyű!) - e levegőtlen képből törnék ki: bezár
47
(ABSZURD-OK)

föltérképezted magad: az ISMERETLEN tája növekszik…
48
amilyen gyorsan futsz a TITKOK felé úgy szöknek előled
49
okot kutatsz hogy HIHESS?: a tényeken túl rejlik az Ős Ok!
50
(HÉT ALAPKŐ)

megRÉSZegített a „józanság” – egy kis jeges RÉSZ lettem
51
most anyag s erő kozmoszán át HITVALLÓK ég-földjét vinném
52
rezgő téridők egy száguldó spirálban: agy-örvényeim
53
ne írja elő a verseny kényszere már „szem s szív” kalandját!
54
metagalaxis varázsa pár virágban: tudatfeletti!
55
attitűdgyárak kliséit kukák nyeljék: „SZABADSÁGHARC” ez!
56
tejút határát s lázas bőrt egyszerre kell simogatni már…
57
szerelem lázas gólöröm-illatában rózsák közt égek…
58
(HAJNAL)

rigókedv csengi: harmatverejtékben új VAKHIT születik
59
(ARÁNYOK)

milyen talmi a körforgás kerekéről csikorgó idő!
60
csillagvárosok színpompája fölér-e egy kolibrivel?!
61
ha lemondanék róluk: minden nagy gyönyör átfutna rajtam?...
62
(BENSŐ VITA)

milliárdnyakú sárkánynak nem vagyok már egy ÖNZŐ feje?
63
már nem irigylem a dölyfös SIKEREMBERT? a SZTÁRT? a MACSÓT?!
64
a vaskos véres gyönyörön túljutottam? ÖRÖMÖM örül?...
65
(NYÁRI CSÖRÖMPÖLÉS)

közöny halkít a
fölcsavart erdőhangon -
víz se duzzogjon:
szex sport és politika
parazsán ég el a nyár
66
kétfejű lénnyé
váltunk a vívódástól –
két szorongásból
álbéke lett – most vád a
vádba döfi a kését!
67
„génmanipulált
létezés” előtti nyár –
eljátszadozok
patak-vízorgonákkal
s elnyel egy vén ekloga
68
(IDŐSÍKOK)

400 év óta szórják tele az elmét ténycserepekkel
69
400 év óta
minden KÍVÜL van – onnan
kell magunkat is
(kapkodva) összerakni:
fal ropog tető lebeg
70
a roppant EGÉSZ
hibáit sokszorozom -
minden porcikám
zűrzavart rikácsol – csak
egy vágyálom tart össze…
71
(VILÁGSZELLEM)

a teremtésért
személyesült meg bennünk –
szőrös mancsunkból
képzelt kéz lett – szelleme
egyre mélyülő titok…
72
(ÁLMODOZÓ)

csak fától fáig ment
s benső városban járt-kelt:
elképzelt sztűr volt… –
szeder gáncsát sem látta -
ágakkal tépett eget
73
fás tér – bronzszobor –
árnyékos padon pletykák -
van ki meditál –
e nyugalomért száguld
a gépi fejvesztettség…
74
(BELSŐ HARC)

a balféltekés TUDÁS a jobbféltekés ÁLOMRA mordul
75
a jobbféltekés ÁLOM a balféltekés TUDÁST gúnyolja
76
elmém hűtőház
de az ANYAGELVŰSÉG
nem vacog benne!
77
tudománybarát
kifordult tekintetű
jós s járda-józan
polgár: időutazó
vagyok két Nagy Semmi közt
78
van még „próféta”: átkait olcsón adná – nem kell senkinek
79
hány népámító táncol az áruk körül tripla gázsiért?!...
80
ősök sírjából elporladt szemmel nézem hogyan TÉVELYGEK
81
egy völgyben éltem
(sokáig!) majd porlepte
dombtetőkön – a
TÓ messze volt - ma közel
hal-ÁLOM magzatvize
82
(IRONIKUS ÁLLÍTÁSOK)

TOE egyenlet feltárja mikor dől ránk a profitjövő
83
„minden anyagi” –
Theory of Everything:
tudjam mikor s mért
hullhat a könny vér s hogyan
zeng-zúg az istenmodul
84
gondolkodásom „kvantumgravitációs folyamat”: tény csak…
85
egy „fizikai működés” ír most verset: kiszámíthatót
86
(Correct Quantum Gravity)
87
élettagadón Bummtól Reccsig forog a minden-semmi kör
88
CQG adat: ki vagy mit gondolsz s milyen sors merre ragad
89
(J. MONODNAK)

„a sejt egy gép, az
állat egy gép, az ember
egy gép” – s gép gyötri
önmagát: mért vagyok gép
ha LÉLEK is lehetnék!…
90
embergép ember-
gépet öl egy időtlen 
gépháborúban –
JÓSÁGGÉP van de (mindig)
lefullad bennünk…
91
(VALLOMÁS)

szeretem Európát: világégető – sosincs unalom benne!
92
banktőke-csoda: nem tudnánk kitalálni szebb maszkú szörnyet
93
SZABADSÁG tárgy lett: a lomtár balsarkában ünnepli magát…
94
(KISVÁROSI KIKELET) 

a visszametszett
fák földbe tűnnek – vissza-
vágott létezés
előírtan teng s lassan
dől rá saját szemete
95
(NÉPI TÁNC)

régi parasztok kedvét-kínját táncoljuk egy díszletmúltban
96
a történelem nagy katarzisa csak a képernyőt rázza
97
(SZAKÍTÁS UTÁN)

szavak szuflája vitte föl: lufi volt csak – kipukkadt s lehullt
98
sem történés sem ritmus nem hasonul már lényéhez soha
99
ha találkozunk vadidegen köszön csak vadidegennek
100
meg kell fosztanom az önmagán-túlmutató jelentésektől!
101
meghajszolt gebe: e hokku is zihál még - de már nem FELÉ
102
egy varázstalan világban szeméthegyek körül kódorgok…
103
(MÁRCIUS)

rügyek robbannak – közöny páncélja vékony: sebzőbb az öröm
104
édes nedvekből kitört a lánynevetés – megborzong a táj
105
(SÁRKÁNYHAJÓ)

a tóvízen sokfejű sárkány úszik - dobszíve bennem döng
106
hány létben voltam s leszek szabadabb ennél a nyűgös Énnél?!
107
vihar nem tört még kórót sem: milyen csaló lehet a látszat!
108
születés? halál?: dombként fekszem s aranyló tölgyet álmodok…
109
(A LISZÓI CSEND MESÉI)

az alvó búza temető- és csecsemő szaggal szédített
110
a dacos láb tűnt patakból kavarna még emlék-habfodort
111
elszántott mesgye robbantott dühöt itt – nem „népek csatája”!
112
megvénült s röggé-
vált lányok táncolnak a
szív búcsúbálján:
most örök fiatalok -
kábít a rózsaillat…
113
gyors kerék még nem tiporta kapkodássá az ősritmust
114
ha nyár-ősz lomhán 
unalmat vonva haladt
bor keltett nótát:
lázadt a részeg jókedv -
zeng is azóta a hegy…
115
(TAVASZI TANKA LISZÓBAN)

emlékek tája
tükröt keres - egy pőre
domb szigoráig
patakzik gyöngédségem:
gólyahírt mosolyognék
116
(Régi LISZÓI meseMONDÓKRA)

eső hó elmosta
nyomaikat - követem
a bent láthatót –
meséjük ibolyaszó:
illata szíven ütött…
117
nem anyaölben: utcán kapja a gyerek sorsa szavait
118
egy „erény” maradt: vád s önvád fölé nőni - bűntelen a Lét!
119
mért könnyít rajtunk a másokra kent vétek: hisz csak öncsalás?!
120
hatalmi csürhe népeket gúnyrajzzá ront: becsapja szemünk
121
ártatlan nincs már? bűnös az áldozat is?+ - öngúny lett a gúny?…
122
küzdhet a remény: a legnagyobb erőszak gyűr le a KÖZÖNY
123
testvériségre tanít a katasztrófa? - egyperces mese!
124
megbocsátó szók peregnek könnyként – nincs emberibb sírás...
125
nemléte is Lét:
Istenre hagyatkozom -
Ámen - Ins Allah!...